Ek is bly as julle ouens dit geniet hier, dis vir my ook maar 'n uitlaatklep soms. Sommer om net te kan wegbreek van als plaas en boer en die dinge daar rondom. Soos nou met dié droogte. Kêrels, ek wil nie sanik nie maar dit maak mens lam as dit so droog en stowwerig is, niks wil groei nie, dis voer koop elke rit dorp toe en die tuin lyk soos Afghanistan in 'n slegte jaar. As ek dié vlieswolkies en die "jetstreams" van die stralers so bekyk dan weet ek darem nie hoe gaan ons maak as die rëen nog baie langer wegbly nie.
Verlede jaar toe die droogte al begin neuk het, toe skryf ek sommer dié stukkie toe dit so 'n hel warm dag gewees het:
Die weervoorspelling wys reën vir vanmiddag maar vroeg in die dag vervaag die hoop. Die wind is verkeerd, die skilpaaie loop nie, die nagblomme staan nog toegedraai op hul doringkieries, geen klam reuk op die vroeëoggend lug nie. Elke keer as die windpomp se skepper van rigting verander dan hou ek dit dop. Maar die wind bly uit die suide neuk. Die horison na die weste toe word met valkoë dopgehou vir die eerste wolke wat kop uitsteek. Maar helaas, die bloulug hou stand, die son gaan op en die son gaan af.
En eers in die koeler naglug skep die aarde asem om more te kan oorleef. Maar die hoop vergaan nie, die geloof dat die Here Jesus sy skepping in stand sal hou sal nie vervaag nie.
Hi Johan ek dink jy is 'n skrywer/digter van formaat. Jou skrywe/gedig het my onwilekeurig laat dink aan Uys Krige se gedig. Ek sluit dit hierby in. Johan as dit met jou reg is deel ek ook graag jou gedig met my FB vriende.
Baie dankie vir daai hartseer gedig Schalk. Ons ou volkie het 'n paar diep manne en vroue opgelewer. Ons taal is, soos Zetman sê, pragtig beskrywend.
Glad nie 'n dom vraag nie Tom. As ek net op die Suid-Afrikaanse mark gerig was sou ek dit beslis oorweeg. Dis altyd lekker om geld vir 'n skeersel wol of bokhaar te kry terwyl jy nog die "fabriek" (die dier self) behou. Maar ek het al 11 jaar terug begin teelmateriaal uitvoer waarvoor ek in USD of Euro betaal word. Ook is ek, na 26 jaar, redelik bekend in die Boerbokbedryf. Ek glo maar daaraan om te hou by wat jy ken. Maar, en jy raak daaraan, ek het 'n passie vir Boerbokke, ek is baie lief vir hulle. As mens slegs 'n passie vir geld het, is dinge geneig om naderhand skeef te loop. Maak nie saak wat jy doen, mens moet 'n passie daarvoor hê. Die vreugde, en hopelik die inkomste om van te kan lewe, sal wel daarna kom.
Ja Vaalbaas, ek hoor wat jy sê. Ek moet bieg, die aanhoudenheid van dié jaar en sy dinge gekoppel aan die droogte mat mens af. Ek is geseënd met bitter goeie gesondheid, so by so dat ek in my lewe skaars 'n Disprin gedrink het. Die afgelope 2 jaar neuk dit egter. Net in dié jaar al 4 keer verkoue gehad. Ek dink ons mense is oor die algemeen onder baie ekonomiese druk en spanning.
My tweede lot eerste lam ooie aborteer erg of gooi bitter ligte lammers. Dis nie 'n goeie tyd nou nie.